EVROPSKA KOMISIJA Bruselj, 14.9.2020 COM(2020) 558 final POROČILO KOMISIJE EVROPSKEMU PARLAMENTU IN SVETU v skladu s členom 10a(5) Uredbe (EU) 2020/459 Evropskega parlamenta in Sveta z dne 30. marca 2020 o spremembi Uredbe Sveta (EGS) št. 95/93 o skupnih pravilih dodeljevanja slotov na letališčih Skupnosti



KAZALO 1.Uvod 2.Neprimerljiv upad zračnega prometa a.Zmanjšanje obsega zračnega prometa med letoma 2019 in 2020 (ustrezno obdobje) b.Zmanjšanje obsega zračnega prometa je posledica izbruha COVID-19 c.Zmanjševanje obsega zračnega prometa se bo v bližnji prihodnosti verjetno nadaljevalo 3.Ohranjanje učinkovitega izkoriščanja zmogljivosti letališč 4.Sklepne ugotovitve



1.Uvod Od začetka leta 2020 je pandemija COVID-19 zelo negativno vplivala na zračni prevoz v Evropi in po svetu. Združenje IATA je junija 2020 sporočilo, da pričakuje, da bodo letalski prevozniki v letu 2020 utrpeli neprimerljivo neto izgubo v višini 83,4 milijarde USD (3,2 % čistega dobička). Zaradi posledičnih ukrepov za varovanje zdravja in omejitev potovanj, ki so jih države članice EU in tretje države uvedle zaradi pandemije, sta se močno zmanjšala povpraševanje in zaupanje potrošnikov, s tem pa je rekordno in trajno upadel zračni promet v Evropski uniji. Število letov, izvedenih v evropskem zračnem prostoru, se je v marcu in aprilu 2020 zmanjšalo za do 90 % v primerjavi z istim obdobjem leta 2019. Na evropskih letališčih je bilo 1. marca 2020 še vedno več kot 5 milijonov potnikov, vendar se je to število do 31. marca 2020 zmanjšalo na le 174 000 (97,1-odstotno zmanjšanje v primerjavi z istim dnem leta 2019). Število potnikov je bilo 26. julija 2020 za 72 % manjše kot na isti dan leta 2019 . EU je 30. marca 2020 sprejela Uredbo (EU) 2020/459 o spremembi Uredbe (EGS) št. 95/93 (v nadaljnjem besedilu: uredba o slotih), da bi letalske prevoznike razbremenila tako imenovanega pravila „uporabi ali izgubi“. V skladu s členom 8(2) uredbe o slotih v povezavi s členom 10(2) morajo letalski prevozniki uporabiti vsaj 80 % zaporedja slotov, ki so jim bili dodeljeni, sicer izgubijo obstoječo prednostno razvrstitev teh slotov. S spremembo je opuščena zahteva glede uporabe za del zimske letalske sezone 2019/2020 in za poletno letalsko sezono 2020, ki traja do 24. oktobra 2020. Cilj spremembe je bil zaščititi zdravo finančno stanje letalskih prevoznikov in preprečiti negativen okoljski vpliv praznih ali večinoma praznih letov, ki bi se izvajali le zaradi ohranjanja letaliških slotov. Sprememba Komisiji omogoča, da do 2. aprila 2021 podaljša trajanje opustitve z enim ali več delegiranimi akti. V skladu s členom 10a(5) uredbe o slotih bi morala Komisija stalno spremljati razmere zračnega prometa in COVID-19, pri čemer upošteva merila iz člena 10a(4), in sicer: –zmanjšanje obsega zračnega prometa med letoma 2019 in 2020 (ustrezno obdobje); –zmanjšanje obsega zračnega prometa je posledica izbruha COVID-19;

–zmanjševanje obsega zračnega prometa se bo v bližnji prihodnosti verjetno nadaljevalo. V skladu z istim členom bo Komisija na podlagi informacij, ki jih ima na voljo, do 15. septembra 2020 Evropskemu parlamentu in Svetu predložila zbirno poročilo in po potrebi sprejela delegirani akt, s katerim bo podaljšala trajanje opustitve. To zbirno poročilo vsebuje oceno razmer na podlagi podatkov Eurocontrola, vzorca letalskih prevoznikov, ki predstavljajo 70 % skupnega prometa v EU, koordinatorjev slotov in potovalnih agencij, pa tudi na podlagi informacij Evropskega centra za preprečevanje in obvladovanje bolezni (ECDC), Svetovne zdravstvene organizacije (SZO) in držav članic o epidemioloških razmerah in napovedih ter o sprejetih ukrepih za zajezitev širjenja bolezni. 2.Neprimerljiv upad zračnega prometa a.Zmanjšanje obsega zračnega prometa med letoma 2019 in 2020 (ustrezno obdobje) V tem poročilu se podatki o ravneh zračnega prometa, uporabi slotov, koeficientu zasedenosti in odpovedanih letih v danem tednu v letu 2020 primerjajo z istim tednom v letu 2019. Po podatkih Eurocontrola se je upadanje prometa v EGP začelo v 11. tednu, in sicer se je v primerjavi z istim tednom v letu 2019 promet zmanjšal za 17 %. Ta delež se je v 12. in 13. tednu močno povečal in je v primerjavi z letom 2019 znašal 59 % oziroma 82 %. Najnižji ravni sta bili zabeleženi v 15. in 16. tednu (89-odstotno zmanjšanje). Nato je promet začel postopno naraščati, vendar je 22. junija 2020 (26. teden) kljub temu dosegel le 26-odstotno raven glede na leto 2019, kar je 74-odstotno zmanjšanje prometa v primerjavi s predhodnim letom. Sredi avgusta 2020 je bil promet še vedno za 47 % manjši kot v istem obdobju leta 2019. Slika 1.1 (vir: Eurocontrol) Zaradi upada prometa se je v primerjavi z letom 2019 stopnja uporabe slotov močno znižala (slika 1.3), število odpovedanih letov pa je strmo naraslo (slika 1.2). Od 11. tedna naprej je mogoče opaziti izrazito zmanjševanje uporabe slotov, ki se je v 14. tednu ustalila na zelo nizki ravni in ostaja manjša od 20 %. Število odpovedanih letov je v 9. tednu začelo naraščati in se je od 11. tedna še močneje povečevalo. Sliki 1.2 in 1.3



Vir (sliki 1.2 in 1.3): podatki, ki jih je Komisija zbrala pri letalskih prevoznikih. Ob tem pa se je povprečni koeficient zasedenosti 10 evropskih letalskih prevoznikov, ki so Komisiji predložili podatke, zmanjšal z 80 % v 9. tednu na 26 % v 15. tednu. Poleg tega, da letalski prevozniki izvajajo manj letov, je rezervacij za redke preostale lete malo. V 23. tednu, ko se je velik del letalskega prometa znotraj EU ponovno odprl, se je povprečni koeficient zasedenosti povečal na 44 % in sredi avgusta dosegel 56 %. V istem tednu leta 2019 se je povprečni koeficient zasedenosti istih letalskih prevoznikov gibal od 75 % (4. teden) do 89 % (26. teden). Slika 1.4

Vir: podatki, ki jih je Komisija zbrala pri letalskih prevoznikih. b.Zmanjšanje obsega zračnega prometa je posledica izbruha COVID-19 Bolezen COVID-19 se je razširila po vsem svetu, pri čemer so se primeri okužb pojavili na petih celinah. Čeprav SZO in ECDC omejitve potovanja ne štejeta za najučinkovitejši način boja proti pandemiji, sta skupaj z Mednarodno organizacijo civilnega letalstva (ICAO) navedla, da lahko kratkoročne omejitve potovanja prispevajo k zajezitvi izbruha . Veliko držav se je na izbruh COVID-19 odzvalo z uvedbo prepovedi letov in omejitev potovanj, ki v nekaterih primerih še vedno veljajo. To je močno vplivalo na mednarodni letalski promet, saj se povpraševanje zaradi omejitev, ki dovoljujejo le „nujna potovanja“, zmanjša do te mere, da izvajanje komercialnih letov večinoma ni več mogoče. Prepovedi letov znotraj EU so države članice utemeljile kot ukrep za zajezitev širjenja COVID-19, utemeljujejo pa jih tudi pomisleki, da se ukrepi, ki so jih sprejele nekatere države, niso izkazali za dovolj učinkovite, ter statistični podatki SZO in ECDC o številu novih primerov. Obseg prepovedi potovanj in letov je bil različen. Da bi Komisija spodbudila nadaljnje izvajanje storitev tovornega prometa, je objavila smernice za olajšanje letalskih tovornih operacij med pandemijo COVID-19. Prepovedi letov v državah članicah so vrhunec dosegle v obdobju od 20. do 26. marca 2020, v katerem je prepovedi letov uvedlo 20 držav članic. Po tem obdobju se je število držav s prepovedmi počasi zmanjševalo, in sicer so se prepovedi letov 31. marca izvajale v 16 državah članicah, 6. aprila pa v 14 državah članicah. Od 7. julija ima 7 držav članic prepovedi letov za nekaj določenih držav, v katerih je stopnja obolevnosti s COVID-19 višja. Kar zadeva lete zunaj EU, je Komisija 16. marca 2020 sprejela sporočilo, v katerem je priporočila začasno, enomesečno omejitev nenujnih potovanj iz tretjih držav na območje EU+. Voditelji držav oziroma vlad EU so se 17. marca 2020 dogovorili o izvajanju začasne omejitve nenujnih potovanj. Omejitev so uvedle tudi štiri pridružene schengenske države. Od takrat je bila ta omejitev večkrat podaljšana. Poleg zakonodajnega okolja je zaupanje potrošnikov ključen, s pandemijo povezan dejavnik, ki vpliva na ravni prometa ter kaže na povezavo med upadom zračnega prometa in izbruhom COVID-19. V zvezi s tem še ni veliko podatkov. Irski osrednji statistični urad je izvedel raziskavo o zaupanju potnikov glede potovanja z letalom. Skoraj štiri petine (78,0 %) anketirancev je odgovorilo, da bi se v primeru mednarodnega potovanja z letalom počutili „neprijetno“ ali „zelo neprijetno“. Glede na gospodarska poročila o krizi, ki jih IATA redno objavlja, se je število rezervacij na medletni ravni od februarja 2020 vse hitreje zmanjševalo do približno sredine aprila. Od takrat se je število rezervacij nekoliko povečalo, vendar je bilo konec junija 2020 še vedno za 82 % manjše. Zdi se, da obstaja povezava med povečanjem števila novih primerov okužb in zmanjšanjem števila rezervacij. Poleg tega IATA od izbruha COVID-19 naroča redne raziskave o zaupanju potnikov. Aprila je približno 60 % anketirancev navedlo, da bodo verjetno spet začeli potovati nekaj mesecev po tem, ko se bo pandemija umirila. Junija se je ta delež zmanjšal na 45 %. Anketiranci navajajo, da bodo s potovanji počakali od šest mesecev do enega leta. Zato je pričakovati, da se bo zmanjšano zaupanje potrošnikov nadaljevalo tudi v prihodnjih mesecih. Navedeno kaže na tesno povezavo med upadom zračnega prometa in izbruhom COVID-19. c.Zmanjševanje obsega zračnega prometa se bo v bližnji prihodnosti verjetno nadaljevalo V sedanjih okoliščinah je težko zanesljivo napovedati razvoj ravni prometa. V okviru scenarijev, ki jih je oblikoval Eurocontrol (odvisno, ali je pristop k okrevanju usklajen oziroma neusklajen), se ocenjuje, da se bodo ravni zračnega prometa v okviru bolj optimističnega scenarija na podlagi usklajenega pristopa postopno zviševale z najnižje ravni iz aprila 2020 in avgusta 2020 dosegle 50-odstotno zmanjšanje v primerjavi z avgustom 2019, februarja 2021 pa 15-odstotno zmanjšanje v primerjavi s februarjem 2020. Združenje IATA je v gospodarski napovedi z dne 30. julija navedlo, da pričakuje, da se bodo dohodki od opravljenih potniških kilometrov leta 2020 zmanjšali za nekoliko več kot 60 % v primerjavi z letom 2019, na ravni pred COVID-19 pa se ne bodo vrnili pred letom 2024. Dejavniki, ki bodo vplivali na razvoj ravni zračnega prometa, so omejitve potovanj, vzorci rezervacij potrošnikov in regulativni zdravstveni ukrepi, uvedeni v sektorju. Ti so tesno povezani z možnostjo ponovitve primerov okužb in trenutnim neobstojem cepiva. Zaradi visoke stopnje negotovosti nobena napoved ni zanesljiva. Kar zadeva omejitve potovanj, kot so opisane v oddelku b, se število prepovedi letov znotraj EU trenutno zmanjšuje. Komisija je schengenskim državam članicam in pridruženim schengenskim državam priporočila, naj do 15. junija 2020 odpravijo nadzor na notranjih mejah, zaradi česar se je začel povečevati komercialni redni potniški promet (glej sliko 1.1). Svet je objavil priporočilo, naj se od 1. julija naprej odobrijo nenujna potovanja v tretje države z začetnega seznama in iz njih, pri čemer se seznam redno pregleduje. Čeprav je v evropskem poletnem obdobju zaradi odpravljanja omejitev pričakovati nadaljnje izboljševanje zračnega prometa, bi lahko drugi val okužb, kot se je zgodil v Ljudski republiki Kitajski in na več lokacijah v EU, znova privedel do njegovega zmanjšanja. Medtem ko se v celotni Evropi ugotavljajo trendi zmanjševanja primerov bolezni, večina držav EU/EGP dejansko še vedno poroča o prenosih znotraj skupnosti, ponekod pa se število primerov okužb znova povečuje ali pa se pojavljajo veliki lokalizirani izbruhi. Glede na pretekle pojavitve bi se pandemija lahko nadaljevala tudi v več valovih. Tako bi se lahko ponovno uvedle prepovedi, zračni promet pa zmanjšal. Kar zadeva prihodnje povpraševanje po zračnem prevozu in zaupanje potrošnikov, so deležniki, ki jih je Komisija kontaktirala (letalski prevozniki, potovalne agencije, storitve računalniškega sistema rezervacij), navedli, da je zelo težko oblikovati napovedi za obdobje po zimski letalski sezoni 2020/2021. Čeprav so letalski prevozniki pred pandemijo COVID-19 morda lahko pripravili vozne rede letalskih linij za naslednje leto, trenutno težko napovejo vozne rede za prihodnjo sezono. Letalski prevozniki redno spremljajo vozne rede letov, da bi se odzvali na nepredvidljive spremembe omejitev potovanj in letov ter na povpraševanje potnikov, ki ga je težko predvideti. Glede na podatke o rezervacijah potnikov je število mesečnih rezervacij do marca 2021 še naprej veliko manjše kot istega meseca prejšnjega leta. Čeprav se je število rezervacij za lete znotraj EU za poletje 2020 začelo povečevati, letalski prevozniki ne morejo doseči ravni iz prejšnjih let, ker tri mesece ni bilo opravljenih nobenih rezervacij. Ni še jasno, ali je to povpraševanje izgubljeno ali pa se še lahko popravi bližje datumu opravljanja storitev pozneje v sezoni. Ravni rezervacij za lete zunaj EU pa so še nižje.

Kar zadeva druge regulativne zdravstvene ukrepe, se v letalstvu kot del izhodne strategije izvajajo sanitarni ukrepi, na primer ukrepi na podlagi smernic EASA/ECDC. Zaradi ukrepov glede fizične razdalje in razkuževanja prostorov se v primerjavi z razmerami pred izbruhom lahko zmanjša število potnikov in letov, ki jih letališča lahko sprejmejo. V primerjavi z razmerami pred pandemijo COVID-19 se lahko začasno ali trajno zmanjša efektivna zmogljivost letališča (in s tem število slotov). Zato letalski prevozniki le postopno povečujejo zmogljivosti, ki jih ponujajo na trgu, na katerem glede na leto 2019 običajno opravljajo lete na precejšnjem številu rut, vendar so ti leti veliko manj pogosti, zaradi česar je manjša tudi uporaba slotov. Glede na navedeno ravni zračnega prometa v letu 2020 ne bodo dosegle ravni iz leta 2019. Obeti za obdobje po letu 2020 so zelo negotovi, vendar glede na trend ponavljanja primerov okužb in potrebo po ohranjanju sanitarnih ukrepov za zajezitev zračni promet ne bo kmalu dosegel ravni iz leta 2019. 3.Ohranjanje učinkovitega izkoriščanja zmogljivosti letališč Komisija je od sprejetja opustitve pravila o slotih v tesnih stikih z glavnimi skupinami deležnikov, letalskimi prevozniki, letališči in koordinatorji slotov, da bi lahko spremljala izvajanje ukrepa. Izkazalo se je, da ima ukrep nekatere pomanjkljivosti. Pospešeno vračanje slotov V skladu s členom 10a(3) uredbe o slotih v različici iz Uredbe (EU) 2020/459 je opustitev iz tega člena pogojena s tem, da zadevni letalski prevoznik da neuporabljene slote na voljo koordinatorju za prerazporeditev drugim letalskim prevoznikom. Čeprav je v uvodni izjavi 7 navedeno, naj letalski prevozniki ukrepajo „nemudoma“, v členu 10a(3) ni določen točen rok. Službe Komisije v dopisu z dne 16. aprila 2020, naslovljenem na letalske prevoznike, letališča in koordinatorje slotov, močno spodbujajo prevoznike, naj vrnejo slote vsaj dva tedna pred prvotno načrtovanim dnevom opravljanja storitve. Namen je bil v celoti ohraniti cilj opustitve, hkrati pa optimizirati uporabo zmogljivosti letališč, kjer je to mogoče. Letalski prevozniki, ki bi dovolj zgodaj vrnili slote, ne bi izgubili preteklih pravic, prav tako pa zmogljivost letališč ne bi po nepotrebnem ostala neizkoriščena. Nekatere izkušnje so pokazale koristi take prakse. Tako so se na primer sloti, ki so jih vrnili letalski prevozniki in ki bi se sicer uporabili za potniške storitve, lahko uporabili za tovorne storitve. Več letalskih prevoznikov, ki Komisiji zagotavljajo povratne informacije, je navedlo, da so lahko brez težav zaprosili za slote iz fonda slotov, da bi ponudili storitve ob drugačnem času ali v nekaterih primerih za nove rute. Evropsko združenje letaliških koordinatorjev (EUACA) na več letališčih spremlja prakso in čas vračanja slotov. Glede na zbrane podatke so bile zelo pozne odpovedi in vrnitve slotov, tj. manj kot en teden vnaprej, pri letalskih prevoznikih zabeležene predvsem za lete, načrtovane v marcu. Sčasoma so letalski prevozniki začeli vračati slote bolj zgodaj in do sredine junija 2020 je bila večina slotov na izbranih letališčih vrnjena vsaj tri tedne pred predvidenim datumom storitve, velik delež (34,6 %) pa je bil še vedno vrnjen pozneje. Medtem ko so deležniki za tovorne storitve na splošno navedli, da jih je mogoče načrtovati v kratkem roku, so bili glede komercialnih potniških letov precej enotni, da za načrtovanje potrebujejo več časa. Na eni strani to pomeni, da če letalski prevozniki dosledno vračajo slote dovolj vnaprej, bo morda lahko več letalskih prevoznikov začasno načrtovalo in uporabilo te slote za izvajanje drugačnih storitev. To bi bilo ugodno za potnike in bolj splošno za ohranjanje povezljivosti. Na drugi strani nekateri letalski prevozniki opozarjajo, da se je praksa rezervacij potnikov močno spremenila in da se, kot je pojasnjeno zgoraj, potniki zdaj v štirih tednih pred predvidenim datumom storitve odločijo, ali bodo rezervirali let ali ne. Ti letalski prevozniki so navedli, da štiri tedne vnaprej koeficient zasedenosti letov ni dovolj jasen, da bi lahko sprejeli utemeljeno odločitev, ali naj izvedejo let ali vrnejo slot. Težave letališč in ponudnikov letaliških storitev pri učinkovitem načrtovanju storitev Letališča, ki Komisiji zagotavljajo povratne informacije, so navedla, da bolj kot se vračanje slotov približa načrtovanemu datumu storitev, težje in dražje je načrtovanje letaliških storitev. Pri načrtovanju je treba upoštevati osebje, odpiranje infrastrukture in s tem povezane storitve (npr. varnostna oprema in osebje, zmogljivosti terminala, operacije zračnih mostov, čistilno osebje, elektrika in sistemi IT). Če bo obseg prometa manjši od pričakovanega, bodo stroški letališč višji, kot je potrebno, nenadno povečanje obsega prometa pa lahko povzroči pomanjkanje osebja ter težave pri načrtovanju fizične razdalje in sanitarnih ukrepov. Oba scenarija pomenita visoke stroške za letališča. Tveganja, da letališča izključujejo konkurenco Dodeljevanje slotov za zimsko letalsko sezono 2020/2021 bo potekalo ob upoštevanju, da bo sezono zaznamovalo okrevanje po učinkih koronavirusa in da se v prihodnjih mesecih še vedno lahko pojavijo nadaljnje nepredvidljive spremembe v povpraševanju. Ker se letalski prevozniki zavedajo možnosti podaljšanja opustitve v obdobju dodeljevanja slotov, bi lahko zahtevali slote, da bi s tem povečali svoj portfelj slotov. Lahko bi zahtevali število slotov, ki presega ustrezno število glede na njihove pretekle pravice. Zaradi opustitve jim teh slotov ne bi bilo treba uporabiti, da bi iste slote pridobili v naslednji enakovredni sezoni. Poleg tega bi lahko namesto sprostitve slotov, ki jih ne uporabljajo, konkurentom onemogočili vstop na trg. To je zlasti problematično v primerih, v katerih so letalski prevozniki že napovedali, da sploh ne nameravajo uporabiti svojih slotov ali da jih ne morejo več uporabiti, ker so sklenili, da bodo trajno zmanjšali svojo floto in število zaposlenih.